公姓罗氏讳靖,字世安,铭祖四世孙.其先世尚素公当成化时尝诏输粟千石助官助官赈贷,朝廷立石以旌其义,此厚德所由基,发祥所自始也.公父大章生公,骁勇多气概.及长,工文学不就,遂习剑术,尝语人曰:"大丈夫当挟策取功名,何庸作章句儒,忠勇之性,素所树立然也!"崇祯四年,公年二十有八,国家多故,戎马生郊,四川巡抚刘汉儒奉旨拔选将才.富邑令以功名汇造.本年八月十六日,巡抚刘阅操,公中步矢七叩,以军务悉中机宜,巡抚深喜,给把总职.越明年,通江隘副总兵陈一龙报贼入境.公与雅黎游击罗尚文奉调追剿,屡建奇功,升守备.后又擒贼首巴山虎,授游击札.其时,总督洪承畴,巡抚王维章奏贼情事,急檄令总镇罗协公恢复川北,潼川诸郡俱已望风气沮.公冒白刃,膺利镞,奋不顾身,与贼鏖战,悉能追奔逐北,而川北等处倚以为安.巡抚表荐于朝,擢公建昌总兵.旋遭献逆入川,大肆屠戮,巡按刘之渤调兵拒守成都,分布西门捍御多劳.无何,逆烘破八角楼,巡按为其所获,贼以同乡欲诱之降.刘厉声曰:"宁多剐我一刀,少杀我一百姓!"此载于蜀志者有然也.公督兵强战,擒贼伪道官郝孟选,都督李逢春,总兵许高选,参军谭所伦,数其罪而杀之,余兵皆降,而成都有恢复之势.无何,大物终归有道之主,世祖章皇帝已登极矣.诏录用故臣,公以亡国贱俘不就职.总督李讳国英嘉其节,赐锦衣一袭,黄金百镒.归老于富邑之虎头城(在富之东南),享年九十.若孙蕃且贤,尚素公可谓有俊矣!嗟乎!士生多事之秋,谁肯戮力行间,树绩疆场.而公以一竖儒提三尺剑,屡歼渠魁,膺总戎之职,可其壮也!迨遇清时,卒受其惠,而辞其职于君父,大义盖亦见真而守固者矣,公亦完人也哉!
附:罗氏始祖名罗胜二,因元末红巾之乱,随明氏入蜀,开基永川松溉,其后裔蕃衍甚多,散布川南各县,号为望族.其谱初创于清嘉庆二年,乃江南祁门县知县罗奇参明府修撰,今已历七修矣.
昔汉州张邦伸先生网罗明末清初四川遗事,以人事为干,著"锦里新编".平常置于案头,朝夕诵读,惜其中先生虽考据多胜于彭,费,但囿于胜国之忌,史事多删略不清.平潜心治我蜀史,搜访遗文,以期积之补先生之阙也.今岁末偶逢汉安罗富香先生,得睹松溉罗氏谱,见其中涉及鼎革史事尚多,尤其罗世安总戎乃献忠攻蓉之守城兵官,城陷而乱出于外,匡图恢复,罗国贤参议乃为清廷游说吴三桂而命丧巫山者,其间轶事皆有补益通籍之用,遂逐字誊录,以图深研焉.平识.